বুধবার মাত্র ১ ঘণ্টা ৩৩ মিনিটে আলেকজান্ডার দোলহোপোলভ’কে ৬-৩, ৭-৫, ৬-১ ফলে উড়িয়ে তৃতীয় রাউন্ডে পৌঁছে গেলেন রজার ফেডেরার। দ্বিতীয় সেটে লড়াই হলেও স্বমেজাজে ফিরতে বেশি সময় নেননি ফেডেরার। গ্যালারিতে বসে সেই দুরন্ত জয় দেখলেন স্ত্রী মিরকা। সঙ্গে ছিল তাঁর দুই যমজ মেয়ে মাইলা রোজ এবং শার্লেন রিভা।  ছ’বছর বয়সেই দুই মেয়ে হাতে তুলে নিয়েছে র‌্যাকেট। কিন্তু সাংবাদিক বৈঠকে এসে ১৭টি গ্র্যান্ড স্ল্যামের মালিক জানিয়ে দিলেন, ভবিষ্যতে বাবাকে অনুসরণ করে মেয়েরা টেনিস তারকা হবে, এরকম কোনও ভাবনা তাঁর পছন্দের নয়। ফেডেরার বলেছেন, ‘‘ওরা যেটা করতে চায়, তার জন্য সমস্ত রকমের সহায়তা করব। কিন্তু ওরা ভবিষ্যতে টেনিস খেলুক, আমি এখন থেকেই সেটা চাইছি না।’’
তাঁর চার সন্তানকে নিয়ে ফেডেরারের ভবিষ্যতের স্বপ্নের আদল কেমন? তিনি বলেছেন, ‘‘টেনিসকে বাদ দিয়ে ওরা যাতে অন্য খেলার প্রতি আকৃষ্ট হয়, আমি সেটা চাইব। সেভাবে ওদের সাহায্যও করব। খুব ভাল হয় ওদের যদি দুর্দান্ত স্কিয়ার হিসাবে দেখি। সেটা অনেক বেশি আকর্ষণীয় হবে বলে মনে হয়।’’ সেখানেই থামছেন না ফেডেরার। যোগ করেছেন, ‘‘যে টেনিসকে এই মুহূর্তে আমি এত ভালবাসি, আজ থেকে কুড়ি বছর পরে সেই আবেগ এবং উত্তেজনা নিয়েই কি টেনিস ম্যাচ দেখতে যাব? উত্তরটা আমার কাছে স্পষ্ট নয়!’’

গ্যালারিতে সন্তানকে সঙ্গে নিয়ে জয়ের সাক্ষী ছিলেন স্ত্রী মিরকা। ফাইল চিত্র
কিন্তু দুই মেয়ের পাশাপাশি ২১ মাসের দুই যমজ পুত্র লেনি এবং লিও’ও কি বাবার সেই ধারণাকে প্রাধান্য দেবে নাকি আরও বেশি দায়বদ্ধতা এবং উচ্চাশাকে নিয়ে ফিরে আসবে কোর্টে? এমনিতে উত্তরসূরিদের হাত ধরে পরম্পরাকে বহন করে নিয়ে যাওয়ার তত্ত্বে রজার-বিশ্বাসী নন। তবু, ভবিষ্যৎ সম্পর্কে একশো শতাংশ নিশ্চিতও হতে পারছেন না ফেডেরার। তিনি বলেছেন, ‘‘আমি যেভাবে টেনিসকে ভালবাসি, তা যে ওদের ক্ষেত্রেও প্রযোজ্য হবে, তার তো কোনও নিশ্চয়তা নেই।’’ কিন্তু ভাবনার সঙ্গে বাস্তবের যদি সাদৃশ্য না থাকে? ফেডেরারের জবাব, ‘‘সেটাও সম্ভব! হয়তো বাবার টেনিসচর্চা ওদের প্রভাবিত করে ফেলল। ভবিষ্যতে যদি তাই হয়, সেটাও খুব খারাপ হবে না!’’
দীর্ঘ সময়ের টেনিস সার্কিটে থাকা তাঁকে দিয়েছে জীবনের অমূল্য শিক্ষা। ‘‘এটা এমনই এক খেলা যা আপনাকে জয়ের সঙ্গে হারকেও মেনে নেওয়ার শিক্ষা দেয়। এই খেলাই নিয়মানুবর্তিতার সঙ্গে ভাল বন্ধুকে বেছে নেওয়ার সুযোগ দেয়। টেনিসেজীবনে আমার দীর্ঘ সফর থেকে এই ইতিবাচক দিকগুলোই বেছে নিয়েছি,’’ বলছেন ফেডেরার। তাঁর সেই টেনিসদর্শন কি বিন্দুমাত্র প্রভাব ফেলবে না তাঁর চার সন্তানের ওপর? রজারের মন্তব্য, ‘‘এমনিতে মনে হয়, ওদের মধ্যে কেউ র‌্যাকেট হাতে রড লেভার এরিনাতে খেলতে নামবে না। কিন্তু কে বলতে পারেন এমনও হতে পারে যে, আমাকে চমকে দিয়ে ওদের কেউ এই কোর্টে আবারও ফিরে এল। আমি তখন হয়তো ঠান্ডার মধ্যে নিজের বাড়িতে বসে সেটা দেখব!’’
তৃতীয় রাউন্ডে ওঠার দিনেই ফেডেরার জানিয়ে দিলেন, পুরনো কোচ স্তেফান এডবার্গ’কে এখনও ভুলতে পারেননি। তিনি বলেছেন, ‘‘মঙ্গলবারই জন্মদিন ছিল এডবার্গের। আমি শুভেচ্ছা জানিয়েছি। আশা করি উনিও আমার এই জয়ে খুশি হয়েছেন।’’